Document ID: 32001D0396

Komisijas Lēmums
(2001. gada 4. maijs),
ar kuru attiecībā uz skrējējputnu gaļas ievedumiem groza Lēmumu 97/467/EK, ar ko izveido to trešo valstu uzņēmumu pagaidu sarakstus, no kuriem dalībvalstis atļauj ievest trušu gaļu un saimniecībā audzētu medījamo dzīvnieku gaļu
(izziņots ar dokumentu numur C(2001) 1173)
(Dokuments attiecas uz EEZ)
(2001/396/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1995. gada 22. jūnija Lēmumu 95/408/EK par nosacījumiem, ar kādiem uz pārejas periodu izstrādā pagaidu sarakstus ar trešo valstu uzņēmumiem, no kuriem dalībvalstis atļauj ievest noteiktus dzīvnieku izcelsmes produktus, zvejniecības produktus vai dzīvas gliemenes [1], kurā jaunākie grozījumi izdarīti ar Padomes Lēmumu 2001/4/EK [2], un jo īpaši tā 2. panta 1. punktu,
tā kā:
(1) To valstu saraksts, no kurām dalībvalstīm atļauts ievest skrējējputnu gaļu, ka arī dzīvnieku veselības nosacījumi un veterinārā sertifikācija, kas nepieciešama šīs gaļas ievešanai Kopienā, ir reglamentēta Komisijas 2000. gada 29. septembra Lēmumā 2000/609/EK, ar kuru nosaka dzīvnieku veselības un sabiedrības veselības aizsardzības nosacījumus attiecībā uz saimniecībā audzētu skrējējputnu gaļas ievedumiem un ar kuru groza Lēmumu 94/85/EK, ar ko sastāda to trešo valstu sarakstu, no kurām dalībvalstis atļauj svaigas mājputnu gaļas ievedumus [3].
(2) Ar Komisijas Lēmumu 1997/467/EK [4], kurā jaunākie grozījumi izdarīti ar Lēmumu 2000/691/EK [5], izveidots pagaidu saraksts tiem trešo valstu uzņēmumiem, no kuriem dalībvalstis var atļaut ievest trušu gaļu un saimniecībā audzētu medījamo dzīvnieku gaļu.
(3) Lēmuma 97/467/EK pielikums attiecas uz trušu gaļu un saimniecībā audzētu medījamo dzīvnieku gaļu, bet tajā nebija iekļauti skrējējputnu gaļu ražojošie uzņēmumi.
(4) Minētā lēmuma 1. panta 2. punkta a) daļā dalībvalstīm tomēr bija dota iespēja pēc abpusējas vienošanās turpināt tirdzniecību līdz 2001. gada 30. aprīlim.
(5) Ir jāatceļ šī iespēja un jāizveido atsevišķs skrējējputnu gaļas saraksts.
(6) Saziņa notika ar visām tām sarakstā minētajām trešām valstīm, no kurām, pamatojoties uz dzīvnieku veselību, atļauti skrējējputnu gaļas ievedumi Eiropas Kopienā, lai pārliecinātos, ka minētajā valstī pastāv uzņēmumi, kas vēlas ievest gaļu Eiropas Savienībā un kas atbilst nepieciešamajiem Kopienas veselības standartiem, kas paredzēti attiecīgajās direktīvās.
(7) Komisija saņēmusi no dažām trešām valstīm uzņēmumu sarakstus kopā ar garantijām par to, ka uzņēmumi pilnībā atbilst attiecīgajām Kopienas veselības prasībām, un gadījumā, kad kāds uzņēmums tām vairs neatbilst, tā eksporta darbības uz Eiropas Kopienu tiek pārtrauktas.
(8) Tādēļ var sastādīt to trešo valstu uzņēmumu pagaidu sarakstu, no kuriem dalībvalstis var atļaut ievest skrējējputnu gaļu.
(9) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
1. Lēmuma 97/467/EK 1. panta 2. punkta a) daļa ir atcelta.
2. Lēmuma 97/467/EK pielikums kļūst par minētā lēmuma I pielikumu un tam pievieno šādu virsrakstu:
"Uzņēmumu saraksts, no kuriem atļauts ievest trušu gaļu un medījamo dzīvnieku gaļu (izņemot skrējējputnu gaļu)
."
3. Šā lēmuma pielikumu iekļauj Lēmumā 97/467/EK kā II pielikumu ar šādu virsrakstu:
"Uzņēmumu saraksts, no kuriem atļauts ievest skrējējputnu gaļu
."
4. Ievedumus no pielikumā uzskaitītajiem uzņēmumiem joprojām reglamentē citur pieņemtie Kopienas veterinārie noteikumi.
2. pants
Šo lēmumu piemēro no 2001. gada 1. maija.
3. pants
Šis lēmums ir adresēts dalībvalstīm.
Briselē, 2001. gada 4. maijā

Labels: 17
5
0
3
6